14 Amor

Duplex legitur amor naturalis: gratuitus, innaturalis. Amor naturalis est patris ad filium, viri ad mulierem, et econtro.

De primo, patet Gen. 37[:35], quoniam Jacob dilexit Joseph filium suum pro cuius amissione *noluit consolacionem recipere*. Idem patet de Dauid de Absolon quem iugiter precepit seruare cum tamen sibi foret inimicus, 2 Reg 18[:5]. Idem patet de patre in filium prodigum, Luc. 15[:20]. De amore viri ad mulierem et econtro patet Gen. 2[:24]: *Erunt duo in carne vna*, id est, quadam affectione naturali licet quedam alteritate materiali distinguantur in sexu.

Amor gratuitus est viri ad virum et hominis ad Deum. Amor viri ad virum surgitat ex morum conueniencia aut ex factorum beneficiencia. Vnde dicit Philosophus, 2, *Rhetorica*, quod amare est velle alicui que bona sunt gracia illius et non sui.

Item, amicus est qui amat et qui amatur hiis suppositis. Necesse est amicum esse congaudentem in bonis et condolentem in tristibus, sicut fuit de Dauid et Jonatha. Set est hic notandum quod Jonathas in vno deficit in lege amicicie, quia mentitus est patri suo propter Dauid, 1 Reg. 20[:1-3], quando eius absenciam excusauit.

Vnde, Valerius, *De gestis memorabilium,* libro sexto, iurat de publico Rutilio qui, cum iniustam peticcionem amici negasset, audiuit ab illo, Quid michi opus est tua amicicia, si quid rogo non facis? Cui alius. Quid mihi opus est tua amicicia, si propter te aliquid tempore et in benefactum faciam. Ideo bene dicit Aristoteles, primo, *Ethicorum*, Amicus quidem Socrates, set veritas amica magis. Vnde et Abraham post contractum amiciciam cum Abymalech increpauit /f. 5ra/ eum, Gen. 21[:22-25]. Et Ambrosius, quos amor coniungit aut similes efficit aut tales adinuenit. Item Zeno Philosophum, colenda est veritas que sola Deo homines proximos facit. Ideo, Dominus, Exod. 34[:12], inter prima que precepit, dixit populo suo, *Caue ne vnquam cum habitatoribus terre* istius iungaris *amicicias que tibi* erunt *in ruinam.* Propter hoc Dominus corripuit regem Iuda Josephat per prophetam eo quod contraxisset amicicias cum Achab reprobo rege Israel sicut patet 2 Paralep. 19[:2]. Vnde Augustinus, Non sit tibi amicus qui te vult facere Deo inimicum.

Item in *Epistula ad Macedonio*,nemo potest esse veraciter amicus hominis, nisi prius fuerit amicus veritatis. Vnde Augustinus, *De civitate*, libro 12, capitulo 18, sicut corpus pondere sic anima fertur amore. Vnde, Quintilianus, libero *De causis,* capitulo 8, Nemo inuenitur in rebus humanis quid excogitauit natura prestancius amicicia. Quid enim foret humano generi felicius si omnes possent esse amici. Tunc enim cessarent bella, sediciones, latrocinia, et lites. Et Boethius, *De consolacione,* prosa 5, amicicia quam non virtus set fortuna consiliat, per infortunum inimiciciam conuertetur. Item verus amicus magis in aduersis quam in prosperis comprobatur, Eccli. 37[:1], omnia amiciciis *solo nomine amicus*.

Vnde Boethius, *De consolatione,* prosa 8, hominibus plus prodest fortuna aduersa quam prospera. Quia aduersitas distinguit amicos veros a fotis. Hoc patet Tren. 1[:2]: *Omnes amici eius spreuerunt eam* inter angustias. Vnde, Gregorius, libro *Moralium*, in prosperis incertum est an prosperitas diligatur uel persona. Set amissa felicitatis interrogat vim dilectionis. Vbi, qui proximum deserit conuititur, quod proximum non amauit, Eccli. 6[:10]: *Est amicus socius mense*. Vnde est hic notandum quod est triplex genus amicorum. Est enim amicus mensalis, superficialis, realis.

¶ De primo dicitur Eccli. 6[:10]: *Est amicus socius mense* set *non* permanebit *in* tempore *necessitatis*. Vnde Crisostomus, *Super Epistula ad Hebreos*, manducare et bibere simul non facit veram amiciciam. Talem namque amiciciam habent latrones et homicides, set si vere curam gerimus consolando, corrigendo, vere amici sumus. Talis amicus mensalis bene potest dici caro que dum bene pascitur. Promittit se esse amicum spiritui et quod bene laborabit in officio diuino, set cum portatur diuino, set cum portatur ad penitenciam, recalcitrat et remurmurat. Vnde hec vox est anime, Miserabilem habeo socium carnem, scilicet, meam mecum, enim, uult regnare, set mecum non uult laborare. Tales sunt hodie propinqui carnales qui dum eis bene sit, promittunt omnia simul sustinere, secundum illud Psal. [48:19]: *Confitebitur tibi cum benefeceris ei,* set cum benefactor moritur uel aduersa patitur datur obliuioni et alius pro eo diligitur.

¶ Secundus amicus est nominalis seu superficialis, qui milia promittit, set nichil facit. Talis est mundus, qui ei uita aliud dat, set in morte totum aufert, Eccli. 37[:1]: *Est amicus solo nomine amicus.*

¶ Tercius amicus est realis, id est, verus. Set ille melius in aduersitate quam prosperitate probatur, quia in prosperitate nescitur vtinam fortuna an persona diligatur, Eccli. 12[:8]: *In bonis non agnoscitur amicus*. Inde dixit Seneca, cum videret magnam turbam sequi Dionisiam tirannum, cadauera corui, corpora lupi, frumenta formice, mel musce sequitur, set predam non hominem sequitur turba ista, Prou. 14[:20]: Amici dum tamen multi set in aduersitate verus amicus ponit se et sua omnia nobis dedit. Exemplum, quando magnus est estus, homo denudat se et vsque ad camisiam, sic vbi est magnus estus amoris in amico, expoliat se omnibus quibus potest iuuare amicum, Eccli. 6[:15]: *Amico fideli nulla est comparacio*. Figura est in Jonatha qui expoliauit se et omnia dedit Dauid etiam vsque ad baltheum tempore persecucionis sue, 1 Reg. 20[:40-43]. Cum igitur Christus tot et tanta nobis gratis fecerit, iustum est ut nos amorem nostrum gratis rependamus. Et sic introducitur illud membrum, signum tactum quod est amor gratuitus hominis ad Deum. Vnde Augustinus, libro 8, *Libro confessionum,* c. 6, amicicia imperatoris terreni est quid fragile in qua per multa pericula prouenitur ad maius /f. 5rb/ periculum. Set amicus Dei, Si esse voluero, ecce nunc fio.

Item, Bernardus, miser ego quantum debeo diligere Deum meum, qui me fecit dum non eram, redemit cum perieram. Ad mortalem descendit, mortalitatem assumpsit, mortem sustinuit, et sic a morte se redemit. Quod, igitur, illi retribuam non habeo, quod retribuam nisi quod eum diligam. *Dilexit enim* *nos et lauit nos a peccatis nostris in sanguine suo*, Apoc. 1[:5}. Et ideo *diligamus* eum *quoniam* ipse *prior dilexit nos*, 1 Joan. 4[:19]. Sicut enim calor ignis inter omnes qualitates maxime principum actuum et magis inclinat rem ad agendum, sic amor qui in Scriptura Sacra igni comparatur.

Vnde Crisostomus *Super Mattheum*, homelia 24, quod in herbis et arboribus est humor, hoc est in hominibus amor. Secundum Aritotelem, 6, *De animalibus,* capitulo primo, oua non producunt pullos sine colore parentis insidentis eis. Sic spiritualiter ne persone in nido ecclesie sine calore caritatis a Deo parente immisso, [1]Joan. 3[:14]: *Qui non diligit manet in morte,* propter quod Maria mortua per peccatum, per amorem reuixit ad uitam, Luc. 7[:47]: Dimissa sunt *ei peccata multa quoniam dilexit multum*. Hugo, *De archa Noe*,querit, Quomodo poterit homo ad honorem Dei paruenire cum homo non possit hic mihi scire?[[1]](#endnote-1) Et respondet, Homo qui uult alterius mores et secreta scire, facit se ei familiarem, et in domo eius conuersatur. Domus in qua Deus libenter versatur est anima nostra.

Vnde dicit ipse, ibidem, inter amorem Dei et amorem mundi differencia est quod in principio amor mundi dulcis, videtur set finem habet amarum. Set amor Dei ab amaritudine incipit, utpote per opera penitencialia, set in dulcedine terminatur quod ostenditur parabolice, Ioan. 2[:10]: *Omnis* primo *vinum bonum ponit* set in fine *quod deterius est cum homines in ebriati fuerint*. Quod de amore mundi interogitur, *Tu autem seruasti bonum vinum vsque ad huc*, [Joan. 2:10]. Quod de amore Dei interogitur qui, secundum Gregorium, in *Homilia*, amor si est ociosus non est, set magnus est, magna operatur secundum effectum. Vnde sciendum est quod amor Dei et mundi similis. In homine stare non possunt cum sibi inuicem contrarientur, [1] Joan. 2[:15]: *Si quis diligit mundum non est caritas* Dei *in eo.* Multi autem dicunt se Deum diligere, set factus negat; Psal. [77:36]: *Dilexerunt eum in ore suo.* Set si voluimus verum scire, nota quod id in quo homo plus iocundatur et delectatur, illud plus diligit.

Vnde, refert Macrobius in *Saturnale*, quod miles quidam habens vxorem suspectam consiluit quedam clericum peritum. Ille autem assidens vxori in mensa tetigit pulsum eius, qui dum fieret sermo de amasio multum mouebatur. Cum vero de proprio marito quiescat.

¶ Moraliter miles est Christus; vxor est anima, que aliquando plus amat mundum quam Christum. Cuius signum est si fiat sermo de Christo tepescunt auditores, si de mundo euigilant et applaudunt.

Vnde, legitur in *Vitis Patrum*, quando quidam abbas loquebatur de celestibus dormitabant confratres, quando vero de temporalibus euigilabant et ridebant. Et tunc porci videbantur discurrere inter eos.

Vnde et amatores mundi similes sunt pisci qui dicitur carnicus cuius natura est quod in aqua salsa gaudet et conualescit. In dulci vero aqua ventrem euertit sursum tanquam mortuus donec redeat ad aquam salsam. Sic multi dum versantur in solicitudine terrena, que, secundum Boethium, *De consolatione*, multis amaritudinibus est respersa gaudeant et hilarantur. In verbis autem diuinis nullam senciunt saporem et hoc est sursum vertere ventrem, id est, per ventrem se excusare ne audiant sermonem set ad prandium festinare. Dicendo dies multos transiit, tempus est prandendi, contra quod, Philip. 3[:19]: *Quorum Deus venter* est.

¶ De istis temporalibus ita est quod oculus existens in vno et respiciens celestia indicant tam fore parua cuius causa est propter magnam distanciam ab illis sic qui in suppremis esset indicaret terrena fore parua. Sic est de amatoribus mundi et de amatoribus celi. De primis, [dicitur] [1] Cor. 2[:14]: *Animalis homo non percipit ea que sunt Spiritus Dei*. De aliis, dicitur Philip. 3[:8] Omnia *arbitratus sum ut* /f. 5va/ *stercora*.

¶ Tercius amor, sicut superius tangitur, dicitur innaturalis siue insanus quando creatura plus amatur quam creator. De quo Sap. 15[:6]: *Malorum amatores digni* sunt morte. Hoc contingit multis multipliciter. Nam quidam nimis amant diuicias temporales, sicut hydropicus potum, ignis lignum, Eccle. 5[:9]: *Qui amat diuicias fructus non capiet ex eis*. Et Eccli. 10[:10]: *Nichil iniquius quam amare pecuniam.* Alii amant delicias carnales, sicut scabiosus, fricatum, febricitans, vinum, [Prou. 21:17]: *Qui diligit epulas* <implebitur estate ut> [*in egestate erit*] *qui amat vinum,* [etc.]; [2] Tim. 3[:4]: *Voluptatum amatores magis quam Dei.* Sic Amnon[[2]](#endnote-2) male amant sororem suam Thamar, 2 Reg. 13[:20]. Et de ceco amore carnali, habetur versus: Omnis amor cecus; non est amor arbiter equus; nam deforme pecus iudicat esse decus.

¶ Alii amant honores temporales sicut fumus petit ascensum, Matt. 23[:6]: *Amant primos recubitus in sinagogis*. Iste amor mundialis pocius contrahitur quam diffunditur quod, secundum Dionisium, *De Dei nominibus*, non est verus amor, set ydolum amoris uel casus a vero amore. Non enim se dilatat, set pocius quicumque amat ad sui ipsius vtilitatem retorquet socium, condiligentem, aut condileccionem habere. Non curat ne aliquid vtilitatis videatur amittere. Contra quod Ricardus de Sancto Victore, libero tercio, *De Trinitate*, capitulo 11, in mutuo amore nil rarius aut preclarius quam ut ab eo quem summe diligis, et a quo summe diligeris, alium eque diligi velis. Ad hoc factum quod narrat Valerius, *De gestis memorialibus,* libro quarto, de duobus amicis Damone et Phintia, quorum vnum, cum vellet Dionisius tirannus morti dare, petunt ab eo inducias, ut domi posset res suas prius ordinare, quod impetrare non potuit, nisi alter socius vadem se daret pro reditu socii. Vero die quod et facere non dubitauit. Apropinquante autem die prefixa, nec eo redeunte omnes temerarium sponsorem morte dignum iudicabant. Ille, vero, de amici considencia non diffidens hora constituta dum ille ad supplicium traheretur rediit. Admirans autem tirannus amicicie fidelitatem supplicium vtique remisit, et ut se in tercium gradum sodalicii reciperent rogauit.

1. scire ] *add*. ~~facit se ei~~ F.128. [↑](#endnote-ref-1)
2. Amnon ] *corr*. amor F.128. [↑](#endnote-ref-2)